ຈີນ ປະທ້ວງຊູແດນ ຢ່າງເປັນທາງການ ກ່ຽວກັບ ພວກຄົນງານຂອງຕົນທີ່ຖືກຈັບ
ການ​ລັກພາ​ຕົວ​ໃນ​ຄັ້ງ​ນີ້ ​ໄດ້​ສ້າງ​ບັນຫາ​ເລັກ​ນ້ອຍ​ຂຶ້ນໃນ​ຄວາມ​ສຳພັນ​ລະຫວ່າງ​ຊູ​ແດນ​​ແລະຈີນ​ຊຶ່ງ​ເປັນພັນ​ທະ​ມິດ​ທີ່​ມີ​ອິດ​ທິພົນທີ່ສຸດ
ຈີນໄດ້ທໍາການປະທ້ວງຢ່າງເປັນທາງການຕໍ່ຊູແດນ ກ່ຽວກັບກໍລະນີການຈັບກຸມພວກຄົນ ງານຈີນ 29 ຄົນ ໂດຍພວກກະບົດ ແລະໄດ້ຈັດສົ່ງທີມ ງານນຶ່ງຂອງຕົນໄປຍັງປະເທດ ອາຟຣິກາແຫ່ງນີ້ ເພື່ອຊ່ວຍຄໍ້າປະກັນການປ່ອຍຕົວພວກເຂົາເຈົ້າ ທ່ານ Xie Hangsheng ຮອງລັດຖະມົນຕີການຕ່າງປະເທດຈີນ ໄດ້ຮຽກຕົວອຸບປະທູດ ຊູແດນປະຈໍາປັກກິ່ງ ເຂົ້າພົບເມື່ອວັນອັງຄານວານນີ້ ແລະຍື່ນຄໍາຮ້ອງທຸກກ່ຽວກັບເຫດ ການໂຈມຕີຂອງພວກກະບົດທ້ອງຖິ່ນ ຕໍ່ຄ້າຍພວກຄົນງານ ບໍລິສັດນຶ່ງຂອງຈີນໃນລັດ Kordofan ໃຕ້ເມື່ອວັນເສົາຜ່ານມານີ້ ອົງການຂ່າວຊິນຫົວທາງການຂອງຈີນໄດ້ອ້າງເອົາຄໍາເວົ້າຂອງຮອງລັດຖະມົນຕີຕ່າງປະ ເທດ Xie ທີ່ວ່າໄດ້ບອກອຸບປະທູດ Omer Eisa Ahmed ຂອງຊູແດນ ໃຫ້ຄໍ້າປະກັນ ການປ່ອຍຕົວພວກຄົນງານຈີນ ໂດຍປອດໄພ ນອກນີ້ແລ້ວທ່ານ Xie ຍັງກ່າວວ່າລັດ ຖະບານຂອງທ່ານແມ່ນໃຫ້ຄວາມສໍາຄັນເປັນພິເສດເພື່ອພິທັກປົກປ້ອງພວກປະຊາຊົນຈີນ ຢູ່ຕ່າງປະເທດ ນອກນີ້ແລ້ວ ທ່ານ Xie ຍັງໄດ້ຮຽກຮ້ອງໃຫ້ລັດຖະບານຄາທູມ ຈົ່ງເອົາມາດຕະການ ຕ່າງໆເພື່ອຄໍ້າປະກັນຄວາມປອດໄພແກ່ພວກຄົນງານ ແລະ ບໍລິສັດວິສາຫະກິດຈີນ ອື່ນໆຢູ່ໃນຊູແດນນັ້ນນໍາ ອົງການຂ່າວຊິນຫົວຍັງລາຍງານວ່າ ເຈົ້າໜ້າທີ່ຈີນຄະນະນຶ່ງໄດ້ເດີນທາງໄປເຖິງເມືອງ ຫຼວງຄາທູມຂອງຊູແດນເມື່ອວັນອັງຄານວານນີ້ ເພື່ອຊ່ວຍກູ້ ເອົາພວກຄົນງານຈີນ 29 ຄົນທີ່ຍັງຖືກຄວບຄຸມຕົວ ໂດຍພວກກະບົດນັ້ນ ລາຍງານເວົ້າອີກວ່າ ໂຄສົກຂອງກຸ່ມ ກະບົດ ກອງທັບປົດປ່ອຍປະຊາຊົນ ຊູແດນ ບອກອົງການຂ່າວຊິນຫົວທາງໂທລະສັບ ຈາກນະຄອນຫຼວງໄນໂຣບີ ປະເທດເຄນຢາ ວ່າ ພວກຄົນງານຈີນ 29 ຄົນດັ່ງກ່າວໄດ້ ຖືກຍົກ ຍ້າຍໄປຢູ່ເຂດປອດໄພແລ້ວ ແລະມີສຸຂະພາບດີ ລາຍງານຂ່າວຈາກຊູແດນແຈ້ງໃຫ້ຊາບວ່າ ພວກຄົນງານຈີນ 18 ຄົນ ໄດ້ ເອົາຕົວຫຼົບໜີ ໄປຢູ່ບ່ອນທີ່ມີຄວາມປອດໄພແລ້ວ ຫຼັງຈາກໄດ້ມີການໂຈມຕີ ແລະພາກັນມຸ້ງໜ້າໄປຍັງ ນະຄອນຫຼວງຄາທູມ ແຕ່ປະກົດວ່າ ນຶ່ງໃນພວກທີ່ຫຼົບໜີໄປນັ້ນ ຍັງຫາຍສາບສູນຢູ່ ໃນວັນອັງ ຄານວານນີ້ ການລັກພາຕົວໃນຄັ້ງນີ້ ໄດ້ສ້າງບັນຫາເລັກນ້ອຍຂຶ້ນໃນຄວາມສຳພັນລະຫວ່າງຊູແດນ ແລະຈີນຊຶ່ງເປັນພັນທະມິດທີ່ມີອິດທິພົນ ຈີນເປັນປະເທດທີ່ ຊື້ນໍ້າມັນລາຍໃຫຍ່ທີ່ສຸດຈາກ ຊູແດນ